b"\n_START_ARTICLE_\nFiruzkuh (g\xc3\xbarides)\n_START_PARAGRAPH_\nFiruzkuh fou la capital de la dinastia g\xc3\xbarida (shans\xc3\xa0banida), situada prop del lloc del poble actual de Jam (Afganistan), a la vora del Hari Rud. El minaret de Jam \xc3\xa9s l'\xc3\xbanica resta de la ciutat que es conserva._NEWLINE_Al comen\xc3\xa7ament del segle XII, els shansab\xc3\xa0nides de Gur o Ghor havien aconseguit l'hegemonia com a caps de les regions muntanyoses del pa\xc3\xads, al centre del modern Afganistan. El 1118, el sold\xc3\xa0 selj\xc3\xbacida Sandjar va posar al tron a Gazni Bahram Shah ben Masud (1118-1157). La sobirania que exercia Gazni sobre Ghor des del comen\xc3\xa7ament del segle XI, i que el 1108 s'havia trencat de fet, va arribar a la fi. Un dels caps shansab\xc3\xa0nides de Ghor, Malik Kutb al-Din Muhammad, fou enverinat per ordre de Bahram, quan havia iniciat la construcci\xc3\xb3 d'una vila fortalesa per servir de capital al districte de Warshada, que fou la futura Firuzkuh; un altre germ\xc3\xa0, Sayf al-Din Suri, va dirigir una expedici\xc3\xb3 de revenja a Gazni, per\xc3\xb2 fou capturat i crucificat; un altre germ\xc3\xa0, Baha al-Din Sam I (1149), va morir abans de poder prendre cap mesura per venjar els seus germans, i el va succeir com amir i malik Ala al-Din Husayn, senyor shansab\xc3\xa0nida de Mandesh. La seva primera mesura fou acabar la construcci\xc3\xb3 de la fortalesa de Firuzkuh, que va proclamar com la seva capital. Despr\xc3\xa9s va fundar l'Imperi g\xc3\xbarida._NEWLINE_Fou capital durant m\xc3\xa9s de 60 anys i on es van recollir totes les riqueses derivades del bot\xc3\xad dels g\xc3\xbarides arreu. Fou tamb\xc3\xa9 un centre cultural, en qu\xc3\xa8 van florir escriptors i poetes. Ghiyath al-Din Muhammad (1163-1203) es va instal\xc2\xb7lar a Gazni el 1173 i, a la seva mort, el 1203, Firuzkuh va perdre import\xc3\xa0ncia. El 1210, la va conquerir Ala al-Din Muhammad de Khwarizm i, el 1222, fou destru\xc3\xafda pels mongols dirigits per Ogodei."